**Juhatuse 10. augusti 2021 koosoleku PROTOKOLL**

Kell 14 -17 Tehnopoli nõupidamiste ruumis Jupiter

**Koosolekut juhatas:** Märt Viileberg

**Protokollis**: Märt Viileberg

**Osavõtjad:** Juhatuse liikmed Argo Stallmeister, Mart Aguraiuja, Jevgeni Lištšina ja Märt Viileberg

Kutsutud: Katre Eljas ja Urmas Leitmäe

Puudusid: Kristo Reinhold, Janek Sulev, Krister Peetmaa

**Koosoleku päevakord:**

1. Päevakorra kinnitamine

2. Eelmise koosoleku protokolli kinnitamine

3. Kutseandmise I poolaasta ülevaade

4. Seadme ohutuse seaduse rakendusmääruse MKM poolt saadetud muutmisettepaneku kooskõlastamine

5. Liikmete rahuolu küsitluse ülevaade

6. EETELi juhatuse II poolaasta tegevuse kavandamine

7. Toimkondade tegevuse täpsustamine

8. Muudatused liikmeskonnas

9. Üles kerkinud teemad

**Koosoleku käik:**

1. **Koosoleku päevakorra kinnitamine**

Päevakord kinnitati.

1. **Eelmise juhatuse koosoleku protokolli kinnitamine**

Protokoll kinnitati.

**3. Kutseandmise I poolaasta ülevaade**

Kutseandmise valdkonna juht Urmas Leitmäe andis ülevaate. 2021. aasta algusest alates on toimunud 16 automaatik tase 4 ja 5 ning sisetööde elektrik tase 4 ja 5 kutseeksamit. Automaatik tase 4 kutseeksamil on osalenud 75 taotlejat ja neist saanud kutse 67. Sisetööde elektriku kutseeksamil on osalenud umbes 209 taotlejat ja neist saanud kutse ca 195. Täpse arvu väljaselgitamine võtaks üsna palju aega, sest osa algselt läbikukkunutest said kutse järeleksamil.

Jaotusvõrguelektriku tase 5 kutse sai 29 ja välisvõrguelektrik tase 4 kutseeksamitel (mis toimuvad veel ka augustis) osaleb 40 taotlejat.

Aasta lõpupoole on toimumas veel sisetööde elektriku kutseeksameid, nii et eeldatavasti peaks 2021. aastal peaks sisetööde elektriku kutse omandama kokku umbes 250 töötajat.

**Otsustati** rahuloluga võtta informatsioon teadmiseks.

**4. Seadme ohutuse seaduse rakendusmääruse MKM poolt saadetud muutmisettepaneku**

Tegevjuht tutvustas MKM muutmisettepanekut, mis põhineb TTJA seisukohale, et projekteerimise ja auditeerimise osas pädevustunnistuse andmisel mitte nõuda 5-aastast ehk magistritaseme ettevalmistust, on kooskõlas kuni 2023. aastani jõus oleva elektriinseneri tase 6 kutsestandardiga:

* 6. taseme elektriinsener on kogemustega spetsialist, kelle roll on käigus hoida olemasolevaid ja arendatavaid tehnoloogiaid. 6. taseme elektriinsener on omandanud vähemalt 4 aastase erialase rakenduskõrghariduse ja tal on erialane töökogemus. Niisugust haridust on varasemalt andnud TTÜ ja praegu annab Tallinna Tehnika Kõrgkool. Ta töötab tavaliselt meeskonnas, kus on valmis kandma juhi rolli ja vastutama töötajate töötulemuste eest. Töö eeldab iseseisvat tegutsemist keerulistes ja ootamatutes olukordades ning koostööd sidusvaldkondade inseneride ja spetsialistidega.
* 6. taseme elektriinsenerid spetsialiseeruvad:

- elektrivõrkudele ja -süsteemidele (ülekandevõrk ja jaotusvõrgud ning ülekandevõrguga ühendatud suured elektrijaamad ja suurtarbijad);

- elektriautomaatikale (elektrijaamade, elektrivõrkude ja tarbijate tööd juhtivad automaatikaseadmed ja -süsteemid);

- tarbija elektripaigaldistele (elektripaigaldis alates jaotusvõrgu liitumispunktist, s.h. väike- ja mikroelektrijaamad).

* Igal spetsialiseerumisel tuleb tõendada kompetentsus vähemalt ühel loetletud tegevusalal (valitav tööosa):

1) elektrikaubandus ja tehnoloogiakaubandus

2) **projekteerimine**

3) ehitus, käit ja **järelevalve**

**Toimus arutelu ja otsustati saata MKM-le SeOS määruse nr 88 muudatusettepanek uues sõnastuses kooskõlas Elektriinseneri tase 6 kutsestandardiga:**

* § 9 (4) „Elektripaigaldise projekteerimise alase kompetentsuse eelduseks on **vähemalt 4-aastane** elektrialane kõrgharidus ja vähemalt **kahe** aastane projekteerimistööde kogemus elektrivaldkonnas.“
* § 10 (3) „Elektripaigaldise auditi tegijal peab olema vastava elektrivaldkonna pädevusklass ja **vähemalt 4-aastane** elektrialane kõrgharidus.“
* § 4 (5) „Elektripaigaldise projekteerimise ja elektripaigaldise auditi tegemise kompetentsus on tõendatud alates elektriala **kutsetasemest 6** või käesoleva määruse kohase vastava ulatusega pädevustunnistusega.“

Ootame ka EEES juhatuse seisukohta.

**5. Liikmete rahuolu küsitluse ülevaade**

Teadus- ja arendusnõunik Katre Eljas tutvustas 14-28.06.2021 läbi viidud liidu liikmete rahuloluküsitluse tulemusi. Küsitluse eesmärk oli saada liikmete tagasisidet EETELi 2021 I poolaasta tegevuste ning nendega rahulolu kohta. Küsitluseks kasutati SurveyMonkey keskkonda ning küsimustik koosnes neljast küsimusest. Kolm esimest küsimust olid avatud, st ühele küsimusele sai anda oma hinnangu viie palli skaalas koos vabas vormis lisatud vastuse võimalusega. Neljas küsimus oli poolavatud, kus olid antud vastusevariandid ning võimalus vabas vormis vastuseks. Keskmine küsitlusele vastamiseks kulunud aeg oli 2,5 minutit. Küsimustik saadeti e-posti teel kõikidele EETELi liikmetele (111 liiget), küsitlusele vastas 24 vastajat (22%) – küsitluse tulemused peegeldavad veidi vähem kui veerandi EETELi liikmete arvamust. Küsitlus oli anonüümne. **Tulemused:**

* Kas EETELi tegevuskava 2021 vastab Sinu ootustele?

Küsitlusele vastas 24 vastajat, kellest ligi 70% (17 vastajat) on EETELi tegevuskavaga rahul. 25% (6 vastajat) on osaliselt rahul ning 1 vastaja ütles, et EETELi tegevuskava ei vasta ootustele. Avatud vastusena toodi parendusettepanekuna välja järgmist:

2021 EETELi tegevuskavas ei ole ühtegi punkti, mis aitaks elektritöid teostavatel ettevõtetel võidelda peatöövõtjate ja muude Tellijate omavoliga lepingulistes ja riigihangetes küsimustes . EETEList on kujunenud hulgimüüjate ja kutseõpet teostavaks liiduks, mitte kõiki otse elektritöid teostavaks esindatavaks liiduks.

* Kas EETELi juhatuse tegevus vastab Sinu ootustele?

Küsimusele vastas 24 vastajat, kellest 42% (10 vastajat) vastas, et EETELi juhatuse tegevus vastab suurel määral ootustele. 25% (6 vastajat) olid täiel määral juhatuse tegevusega rahul. Osaliselt vastab juhatuse tegevus 3 vastaja ootustele ning üldse mitte 1 vastaja ootustele. Avatud küsimusele anti järgmine vastus:

Sisepaigaldajate on jätkuvalt varjusurmas. Teemasid arutada jätkuks.

* Kas EETELi kevadkonverentsi teemad ja korraldus vastasid Sinu ootustele?

Küsimusele vastas 23 vastajat. Nendest umbes poolte jaoks (13 vastajat) olid konverentsi teemad ja korraldus suures osas ootuspärane. 26% (6 vastajat) jaoks oli konverents osaliselt ootuspärane, samas kui 16% (4 vastajat) jaoks ei vastanud konverentsi teemad ja korraldus ootustele. Avatud küsimusele vastuseid siin ei antud.

* Millist tuge vajad EETELi arendusnõunikult?

Küsimusele vastas 23 vastajat. Üle poolte (61%; 14 vastajat) ootab arendusnõunikult rohkem infot TA ja innovatsiooni võimaluste kohta nii energeetika kui elektritööde valdkonnas. 40% (19 vastajat) ootab arendusnõunikult abi ettevõtte arendustegevuste rahastamiseks võimaluste leidmisel ning 44% (10 vastajat) arendusvõimaluste leidmisel EETELi toimkondade põhiselt. Vähem oodatakse abi ettevõtte arendusvõimaluste leidmisel (22%; 5 vastajat), infot TA ja innovatsiooni võimaluste kohta ettevõtetes (17%; 4 vastajat) kui ka koostöövõimaluste leidmisel ülikoolidega (4%; 1 vastaja)). Avatud vastusena toodi välja järgmist:

Suhelda Ehitusettevõtjate liiduga , kes põhiline elektritööde tellija ja kokku leppida nendega elektritööde tüüplepingu tingimused . Riigihangetel peaks jälgima ,et töid teostaks see elektritööde ettevõtte, kes oli näidatud hankes.

**Otsustati** küsitluse tulemused võtta arvesse EETELi juhatuse ja toimkondade tegevuskavade kujundamisel.

 **6. EETELi juhatuse II poolaasta tegevuse kavandamine**

Tegevjuht tutvustas liidu II poolaasta tegevuse kava ettepanekut:

* EETELi osalemine SLO Sügispäevadel ElectriCity 9-10. septembril eesmärgiga tutvustada külastajatele ja eksponentidele, sh liidu liikmetele ja potentsiaalsetele liikmetele EETELi tegemisi. Peamisteks teemadeks on ETIMi rakendamine (Indrek Reinsalu seminar), Teadus- ja arendustegevuse võimalused (Katre Eljas) ja Elektrike kutseandmine (Urmas Leitmäe). EETELi boksi kujundus ja esitlusmaterjalid valmivad koostöös In Nominega (Heikki Sal-Saller).
* EETELi sügisseminari ja üldkoosoleku korraldamine 21. oktoobril koostöös Taltechi Inseneriteaduskonna Elektroenergeetika ja mehhatroonika instituudi elektrisüsteemide, kõrgepingetehnika, mikrovõrkude ja valgustehnika laborite ning Ehituse ja arhitektuuri instituudi Tugevuse teadus -ja katselabori külastused, teadus- ja arendustegevuse võimaluste tutvustamine (Katre Eljas). Seminar ja üldkoosolek koos EETELi TOPP 2021 võitjate autasustamise ja liidu 2022. aasta eelarve kinnitamisega Mectorys.
* Osalemine ettekandega Äripäeva ehituskonverentsil novembris. Korraldus koostöös In Nominega (Heikki Sal-Saller)
* EETELi Jõulu Bowlingu võistluse korraldamine 11. detsembril.
* EETELi tegemiste tutvustused ajakirjades Elektriala, Ehitaja ja Ehitusest, samuti liikmetele saadetavades infokirjades ja 26-28. augustil toimuva Tallinna ehitus- ja sisustusmessi kataloogis.

**Otsustati** nõustuda liidu II poolaasta tegevuskava ettepanekuga ja viia see ellu arvestades Covid-19 pandeemia kolmandast lainest põhjustatud võimalike piirangutega.

**7. Toimkondade tegevuse täpsustamine**

Tegevjuht ja toimkondade juhid tutvustasid toimkondade tegemisi:

* **Välisvõrgu toimkonna juht** Jevgeni Lištšina tellitud Elektrilevi jagunemise õigusliku analüüsist nähtub, et jagunemine oli igati seadusi järgiv. 14. juulil aset leidnud EETELi  ja Enefit Connect (EC) juhatuste koosolekul lepiti kokku edaspidised esinduste regulaarsed kohtumised. Kokku on lepitud juba kuupäevad 17. september ja 19. november 2021. EC raamlepingu partnerite võistkonnad võtavad osa jaotusvõrgu elektrike kutsevõistlusest 9. septembril. Uue õppeväljaku kavandamise kohtumised toimuvad 16. augustil Elektrileviga ja 01. septembril Eleringiga. Valminud on jaotusvõrgu elektriku tase 4 ja 5 uued kutsestandardid, mis käsitlevad ka osakutseid. Käivitamisel on põhivõrguelektriku kutsestandardi koostamine koostöös EEESi ja Eleringiga.
* **Sisepaigaldajate toimkonna** taas käivitamine on kavas koosolekuga 16. septembril. Senine toimkonna juht Krister Peetmaa annab juhtimise aasta lõpuni sujuvalt üle uuele juhile – KH Energia-Konsult AS juhatuse esimees Dmitri Beljajevile. Toimkonna tegevuse kavandamisel lähtutakse ka liikmete küsitlusel esitatud märkustest ja ettepanekutest.
* **Projekteerijate toimkonna** juht Argo Stallmeister algatab augustis projekteerimise alase standardi EVS 932:2017 muutmisettepaneku. Ettepaneku vormistamisel on lubanud osaleda ka Margus Leoste.
* **Hulgimüüjate ja tootjate toimkonna** ETIM grupi juht Indrek Reinsalu on alustanud ETIM Internationali juhatuse ettepanekul läbirääkimisi sõsarliitude Leedu NETAga ja Läti LEVAga ETIM Eesti ümberkujundamiseks ETIM Baltic regionaalseks liikmeks. Seni on edu saavutatud koostöö kokkuleppe sõlmimiseks Leedu NETAga.

**8. Muudatused liikmeskonnas**

Tegevjuht tutvustas laekunud avaldusi (lisatud):

* Koma Ehitus AS palub lõpetada oma EETELi liikmelisuse seoses elektritööde alase tegevuse lõpetamisega

**Otsustati** avaldus rahuldada vastavalt liidu põhikirjale majandusaasta lõpuga.

* Seoses Aktsiaseltsile Merko Infra kuuluva elektritööde ettevõtte üleminekuga Aktsiaseltsile Connecto Eesti ning samaaegselt osaluse omandamisega Aktsiaseltsis Connecto Eesti AS Merko Ehitus Eesti poolt, palub AS Merko Infra välja arvata EETELi liikmete hulgast alates 01.07.2021.

**Otsustati** avaldus rahuldada 01.07.2021 tingimusel, et Connecto Eesti tasub Merko Infra II poolaasta liikmemaksu

* Solarflow OÜ on esitanud liikmeks astumise avalduse. Soovitajad EETELi liikmed Lepna Elekter OÜ ja Eltech Solutions OÜ.

**Otsustati** võtta Solarflow OÜ liidu liikmeks.

**9. Üles kerkinud teemad**

* Tegevjuht tegi ettepaneku motiveerimaks uute liikmete liitu astumist vabastada uued liikmed septembrist kuni 2021. aasta lõpuni sisseastumismaksust 125 €.

**Otsustati** ettepanek erakorralise meetmena kasutusele võtta.

* Tegevjuhi puhkuste kooskõlastamine:

**Otsustati** kooskõlastada puhkused 16-22. august 2021 ja 4-10. oktoober 2021.

**Järgmine juhatuse koosolek toimub 14. septembril 2021 kell 14-17 Tehnopoli nõupidamiste ruumis Jupiter.**

Koosoleku juhataja ja protokollija

Märt Viileberg

/allkirjastatud digitaalselt/